b'\n_START_ARTICLE_\nTermoelektrarna Brestanica\n_START_PARAGRAPH_\nTermoelektrarna Brestanica je ena izmed \xc5\xa1tirih termoelektrarn v Sloveniji. Le\xc5\xbei na severu kraja Brestanica in je pomemben gospodarski in zaposlitveni objekt okolice.\n_START_SECTION_\nZgodovina\n_START_PARAGRAPH_\nTermoelektrarno Brestanica se je pri\xc4\x8dela graditi leta 1939 pod okriljem Trboveljske premogokopne dru\xc5\xbebe. Elektroenergetski objekt z mo\xc4\x8djo dvakrat po 12,5 MW so za\xc4\x8deli graditi zaradi vse ve\xc4\x8dje proizvodnje bli\xc5\xbenjega rudnika rjavega premoga na Senovem . Ta je za\xc4\x8del z ve\xc4\x8djim izkopom premoga po prvi svetovni vojni, pri kopanju premoga pa je nastajalo veliko premogovega prahu, ki ga je bilo smiselno koristno uporabiti. V raziskavah tamkaj\xc5\xa1njih le\xc5\xbei\xc5\xa1\xc4\x8d premoga so ocenili, da bi koli\xc4\x8dina zado\xc5\xa1\xc4\x8dala za dolgotrajno oskrbo nove Termoelektrarne v Brestanici. Za\xc4\x8detek vojne leta 1941 je elektrarna do\xc4\x8dakala sredi izgradnje in okupator je kljub vojni izgradnjo nadaljeval, tako da je v za\xc4\x8detku julija 1943 za\xc4\x8del redno obratovati prvi agregat z mo\xc4\x8djo 12,5 MW._NEWLINE_Konec \xc5\xa1estdesetih let so za\xc4\x8deli intenzivno iskati razvojne mo\xc5\xbenosti Termoelektrarne. K razmi\xc5\xa1ljanju so pritegnili doma\xc4\x8da in tuja elektroin\xc5\xbeenirska podjetja, pa tudi sami so se dejavno vklju\xc4\x8dili. Kmalu po letu 1970 je bila \xc5\xbee pripravljena investicijska dokumentacija za izgradnjo edinstvenega elektroenergetskega objekta v takratni Jugoslavije, to je plinsko-parna elektrarna. Pri na\xc4\x8drtovanju sta bila kot gorivo predvidena ekstra lahko kurilno olje in primarni bencin. V za\xc4\x8detku sedemdesetih let so jo za\xc4\x8deli preurejati, saj so bile naprave tehnolo\xc5\xa1ko zastarele in iztro\xc5\xa1ene. Obenem so leta 1972 za\xc4\x8deli graditi novo plinsko-parno elektrarno s skupno mo\xc4\x8djo 95 MW. Izgradnja in rekonstrukcija sta trajali do leta 1975. Septembra tega leta je elektrarna za\xc4\x8dela poskusno obratovati kot tehnolo\xc5\xa1ka celota.\n_START_SECTION_\nGospodarski pomen\n_START_PARAGRAPH_\nOsnovni razlog za izgradnjo tak\xc5\xa1nega tipa energetskega objekta je bil prepre\xc4\x8devanje nev\xc5\xa1\xc4\x8denosti ob primanjkljajih elektri\xc4\x8dne energije . Objekt bi pomenil rezervno mo\xc4\x8d za takoj\xc5\xa1nje kritje potreb po elektri\xc4\x8dni energiji ter predvsem varno in zanesljivo oskrbo bli\xc5\xbenje Nuklearne elektrarne Kr\xc5\xa1ko ob morebitnem razpadu elektroenergetskega sistema Slovenije. Termoelektrarna Brestanica ima namre\xc4\x8d mo\xc5\xbenost zagona brez zunanjega vira napetosti.\n_START_SECTION_\nLokalni pomen\n_START_PARAGRAPH_\nTermoelektrarna Brestanica je vse od za\xc4\x8detka svojega obratovanja pomembno vplivala na urbanisti\xc4\x8dni, industrijski, kulturni in tudi \xc5\xa1portni razvoj kraja. Trenutno zaposluje okoli 130 delavcev, kar pokriva pribli\xc5\xbeno \xc4\x8detrtino aktivnega prebivalstva kraja Brestanica.'